Tommy Johansson (musiker)

**Tommy «Reinxeed» Johansson** (født 26. oktober 1987) er en svensk multiinstrumentalist, sanger og musikkprodusent, best kjent for sitt arbeid i bandene Sabaton og Majestica (tidligere Reinxeed).

## Biografi
Johansson kommer fra tettstedet Boden, nord i Sverige. Han vokste opp med en far som alltid hadde spilt gitar, og som forsøkte å gi denne interessen videre til sin sønn. Tommy syntes derimot ikke gitaren var så interessant til å begynne med. Det var først da han, 9 år gammel, ble vist Gary Moores musikkvideo «Out In the Fields», at han virkelig fattet interessen for instrumentet og ville lære seg å spille gitar selv. Da han var 15 år gammel begynte han også å synge, etter å ha blitt introdusert for Skid Row-låten «18 and Life». Han ble da med i et band som manglet vokalist, og tenkte at han kunne i det minste prøve å synge. Dermed fikk han et ønske om å utvikle seg også som sanger, i tilfelle han senere skulle ende i et band som trengte vokalist. I niende klasse hadde han en framføring av Tommy Körbergs «Anthem» i kirken, og det var da han virkelig forsto at det var musikken han ønsket å drive med. Mens han gikk på gymnaset hadde han mye fritid til overs, og begynte så å lære seg å spille piano. 

Etter noen år på musikkskolen kunne han både synge, spille gitar, piano, bass, trommer og fløyte. I 2004 startet han sitt eget band Reinxeed, hvor han i starten spilte alle instrumenter selv. I 2006 begynte han å sette sammen filmmusikk med melodisk power metal. Disse låtene spilte han inn i eget studio, og delte dem på MySpace-siden sin. Dette førte til at han ble oppdaget og satt i kontakt med Christian Liljegren fra Rivel Records. Jani Stefanovic fra Divinefire og Essend Of Sorrow co-produserte og spilte inn alle trommer på det som ble Reinxeeds debutalbum, *The Light* (2008)*.* Utenom slagverket spilte Johansson inn alle instrumentene selv. Albumet har en historie som metaforisk forteller om kampen mellom det gode og det onde, fortalt gjennom to fiktive riker Rendhill og Heelh.  Musikalsk kan det beskrives som melodisk power metal med symfoniske innslag.

På Reinxeeds andre album, *Higher* (2009)*,* ble Johansson støttet opp av et fullt band, men er fremdeles innom både vokal, gitar, keyboard og bass selv.  *Welcome to the Theater* er Reinxeeds femte album, og ble gitt ut i 2012. Dette albumet er inspirert av et utvalg kjente filmer, både gjennom det musikalske og i tekstene. *[[Terminator (filmserie)|Terminator]]*,  *[[Jurassic Park (film)|Jurassic Park]]*, *[[Braveheart]]* og *[[Star Wars]]* er bland filmene man kan dra kjensel på gjennom albumet. 

En drøm om å spille svenske hits i metal-drakt ble også virkelighet i 2011. Da fikk han opptre på Allsång på Skansen hvor han blant annet sang Roxettes «The Look» sammen med sanger og programleder Måns Zelmerlöf. Siden har han spilt inn to album under navnet *Swedish Hitz Goes Metal* med denne typen låter, som det også har blitt lagd videoer til. Sammen med Christian Liljegren er han også i det neo-klassiske metalbandet Golden Ressurection. De har gitt ut 3 album.  

I august 2016 ble det avslørt at Tommy Johansson skulle ta over som gitarist i bandet Sabaton, etter Thobbe Englund. Han ble med like etter Sabaton slapp sitt åttende album *The Last Stand.* Det var Englund som spilte gitar på dette albumet, men Johansson var den som spilte med bandet på den følgende turneen. Johansson ble spurt om å bli med i bandet allerede tilbake i 2012, men på det tidspunktet passet ikke dette for han, og det ble den gang Englund som kom med.  Johansson har uttalt at han har vært fan av bandet siden han så de spille under Sweden Rock Festival i 2005. På dette tidspunktet var Johansson selv 16-17 år gammel. Han møtte bandet etter konserten og fikk tatt bilde sammen med dem.  I 2010 møtte han Sabatons vokalist Joakim Brodén på en fest. Han fikk høre at Brodén spilte Disney-sanger på piano, og som stor fan av Disney-klassikerne gikk han bort og det endte med at de to spilte sammen og holdt kontakt siden. Johansson spiller også i bandet The Last Heroes, sammen med Chris Rörland, Thobbe Englund og Hannes van Dahl. Alle nåværende, eller tidligere, medlemmer av Sabaton. 

I 2017 hadde Twilight Force med seg Tommy Johansson som vokalist på konserter i en periode. 

Albumet *Above the Sky* ble sluppet av det som tidligere var Reinxeed i 2019. Dette var første album etter en lengre pause, og bandet valgte i den forbindelse å starte med blanke ark, og skiftet også navn til Majestica. 

## Diskografi

#### Reinxeed/Majestica

* 2008: *The Light* (Rivel Records)
* 2009: *Higher* (Rivel Records)
* 2010: *Majestic* (King Records)
* 2011: *1912* (Rivel Records)
* 2012: *Welcome to the Theater* (Liljegren Records)
* 2013: *A New World*
* 2019: *Above the Sky*

#### Golden Resurrection

* 2010: *Glory to My King*
* 2011: *Man with a Mission*
* 2013: *One Voice for the Kingdom*

#### Sabaton

* 2019: *Bismarck* (Single)
* 2019: *The Great War*

#### Symphony of Tragedy

* 2017: *The Light* (singel)
* 2018: *Heroes of the World* (EP)
* 2019: *Rise Again* (singel)

#### Andre utgivelser

* 2009: Heroes of Vallentor: *The Path to Victory* (demo)
* 2011: *Swedish Hitz Goes Metal*
* 2012: Charlie Shred: *Charlie Shred* (trommer)
* 2013: *Swedish Hitz Goes Metal II*
* 2019: Memories of Old: *«The Land of Xia»* (singel)
* 2019: Memories of Old: *«Zeras Shadow»* (singel)

#### Gjesteopptredener

* 2009: Heel - *Chaos and Greed* (bakgrunnsvokal)
* 2012: Kreator - *Phantom Antichrist* (bakgrunnsvokal)
* 2012: PelleK - *Bag of Tricks* (gitar, bass, keyboard, trommer, bakgrunnsvokal)
* 2013: Lancer - *Lancer* (keyboard, spor 3 og 4)
* 2014: Azoria - *Seasons Change* (vokal, spor 1 og 2)
* 2015: Ethereal Dawn - *The Moonlight of Gloom* (bassgitar og bakgrunnsvokal)
* 2015: Veonity - *Gladiator's Tale* (vokal, spor 7)
* 2016: Hypersonic - *Existensia* (gitar og vokal, spor 5)
* 2016: Moravius - *Hope in Us* (hovedvokal, spor 6)
* 2017: Aldaria - *Land of Light* (hovedvokal, spor 6)
* 2017: Exos - *Time for a Change* (vokal)
* 2018: Dragony - *Masters of the Multiverse* (gitarsolo, spor 6)
* 2018: Veonity - *Legend of the Starborn* (vokal, spor 4)
* 2019: Astralium - *Land of Eternal Dreams* (vokal, spor 3)
* 2019: Meadows End - *The Grand Antiquation* (gitarsolo, spor 1)
* 2019: Twilight Force - *Dawn of the Dragonstar* (bakgrunnsvokal, spor 2)

## Referanser


## Eksterne lenker
* 
*